SAO PAULO. Po utrpení dvoch najhorších porážok Brazílie v histórii majstrovstiev sveta vo futbale, Luiz Felipe Scolari rezignuje z postu trénera národného mužstva, informovala agentúra Reuters.
Zdrvujúca prehra s Nemeckom 7:1 znamenala pre Scolariho mužstvo semifinálové vyradenie Brazílie z majstrovstiev sveta. V súboji o tretie miesto Brazília prehrala s Holandskom 0:3.
Prezident Brazílskeho futbalového zväzu (CBF) Jose Maria Marin v pondelok potvrdil očakávaný Scolariho odchod z vedenia tímu a vo svojom vyhlásení sa mu poďakoval za snahu o "záchranu hrdosti brazílskeho tímu."
"Scolari a celý jeho tím si zaslúžia našu úctu a poďakovanie," povedal Marin v krátkom vyhlásení zverejnenom na internetových stránkach CBF.
Scolari priviedol ešte v roku 2002 "kanárikov" k titulu majstrov sveta. Jeho druhé obdobie na lavičke Brazílie sa začalo v roku 2012, pod jeho vedením tím dosiahol 19 výhier, šesť remíz a štyri prehry. Brazília triumfovala na vlaňajšom Pohári konfederácií FIFA a jej cieľom bolo uspieť aj doma na MS.
V brazílskych médiách sa už špekuluje, že po Scolariho odvolaní by mal reprezentáciu prevziať Muricy Ramalho, Tite či Vanderlei Luxemburgo.
Najbližším veľkým podujatím pre brazílsku reprezentáciu bude Copa América 2015. Tento rok by malo mužstvo odohrať ešte štyri medzištátne prípravné zápasy, prvý z nich 5. septembra proti Kolumbii.